L-UE tapprova sanzjonijiet immirati lejn individwi u entitajiet ikkontrollati mill-forzi militari Il-Kunsill illum iddeċieda li jissanzjona 10 individwi u żewġ kumpaniji kkontrollati mill-forzi militari , Myanmar Economic Holdings Public Company Limited ( MEHL ) u Myanmar Economic Corporation Limited ( MEC ) b'rabta mal-kolp ta' stat militari li sar fil-Myanmar/Burma fl-1 ta' Frar 2021, u r-repressjoni militari u tal-pulizija sussegwenti kontra dimostranti paċifiċi. Id-deċiżjoni ttieħdet permezz ta' proċedura bil-miktub. L-individwi fil-mira tas-sanzjonijiet huma kollha responsabbli għad- dgħajfien tad-demokrazija u l-istat tad-dritt fil-Myanmar/Burma , u għal deċiżjonijiet repressivi u ksur serju tad-drittijiet tal-bniedem . Iż-żewġ entitajiet sanzjonati huma konglomerati kbar li joperaw f'bosta setturi tal-ekonomija tal-Myanmar u li huma taħt is-sjieda u kkontrollati mill- Forzi Armati tal-Myanmar ( Tatmadaw ), u jipprovdu dħul għalihom. Is-sanzjonijiet adottati huma mmirati speċifikament lejn l-interessi ekonomiċi tar-reġim militari tal-Myanmar, li huwa responsabbli għat-twaqqigħ tal-gvern elett demokratikament tal-Burma. Is-sanzjonijiet huma mfassla b'tali mod li tiġi evitata ħsara bla bżonn lill-poplu tal-Myanmar. Id-deċiżjoni tal-lum hija sinjal tal- unità u d-determinazzjoni tal-UE fil-kundanna tal-azzjonijiet brutali tal-ġunta militari, u għandha l-għan li ġġib bidla fit-tmexxija tal-ġunta . Id-deċiżjoni tal-lum tibgħat ukoll messaġġ ċar lit-tmexxija militari: jekk jitkompla l-perkors attwali ser ikun hemm biss aktar tbatija u qatt mhi ser tingħata xi tip ta' leġittimità. Il-miżuri restrittivi, li issa japplikaw għal total ta' 35 individwu u żewġ kumpaniji, jinkludu projbizzjoni fuq vjaġġar u ffriżar tal-assi . Barra minn hekk, ċittadini u kumpaniji tal-UE huma pprojbiti milli jqiegħdu fondi għad-dispożizzjoni tal-individwi u l-entitajiet elenkati. Il-miżuri restrittivi tal-UE li kienu jeżistu diġà għadhom ukoll fis-seħħ. Dawn jinkludu embargo fuq l-armi u t-tagħmir li jistgħu jintużaw għar-repressjoni interna, projbizzjoni fuq l-esportazzjoni ta' oġġetti b'użu doppju għal użu mill-militar u mill-pulizija tal-gwardja tal-fruntiera, restrizzjonijiet fuq l-esportazzjoni ta' tagħmir għall-monitoraġġ tal-komunikazzjoni li jista' jintuża għar-repressjoni interna, u projbizzjoni fuq it-taħriġ militari lit-Tatmadaw u l-kooperazzjoni militari miegħu. Il-miżuri restrittivi tal-UE jiżdiedu mas-sospensjoni tal-assistenza finanzjarja li tmur direttament għand il-gvern u l-iffriżar tal-assistenza kollha lil korpi governattivi li jistgħu jitqiesu bħala li jilleġittimizzaw il-ġunta. L-UE tibqa' sostenitur sod tal-poplu tal-Myanmar/Burma u tat-tranżizzjoni demokratika tal-pajjiż. Bħala sinjal tanġibbli ta' dan l-appoġġ, il-Kummissjoni Ewropea reċentement allokat €9 miljun oħra f'għajnuna umanitarja ta' emerġenza biex tgħin lil dawk fil-bżonn. Mill-1994 'l hawn, l-UE pprovdiet €287 miljun f'għajnuna umanitarja lill-Myanmar, b'€20.5 miljun allokati fl-2021 s'issa. L-UE taħdem ma' sħab umanitarji fdati u indipendenti biex tindirizza l-ħtiġijiet relatati mal-protezzjoni, l-ikel, in-nutrizzjoni u s-saħħa tal-aktar persuni vulnerabbli, b'mod partikolari fl-istati ta' Rakhine, Chin, Kachin u Shan. L-atti legali rilevanti, inkluż l-ismijiet tal-persuni u tal-entitajiet ikkonċernati, ġew ippubblikati fil-Ġurnal Uffiċjali. Deċiżjoni u regolament ta' implimentazzjoni tal-Kunsill li jimplimenta r-Regolament (UE) Nru 401/2013 dwar miżuri restrittivi fid-dawl tas-sitwazzjoni fil-Myanmar/Burma Myanmar/Burma: l-UE tissanzjona 11-il persuna b'rabta mal-kolp ta' stat militari reċenti u r-repressjoni sussegwenti (stqarrija għall-istampa, 22 ta' Marzu 2021) Myanmar/Burma: il-Kunsill jadotta konklużjonijiet (stqarrija għall-istampa, 22 ta' Frar 2021) Myanmar: Dikjarazzjoni mir-Rappreżentant Għoli f'isem l-Unjoni Ewropea, 2 ta' Frar 2021 Ara l-paġna tal-laqgħa